钦定古今图书集成/明伦汇编/氏族典/第232卷 > 杨文骢
## 钦定古今图书集成/明伦汇编/氏族典/第232卷 > 杨文骢

按《明外史杨文骢传》：“文骢，字龙友，贵阳人。浙江参政，
师孔子，万历末，举于乡。崇祯时，官江宁知县。御史詹
兆恒劾其贪污，夺官。福王立，文骢戚马士英当国，起
兵部主事，历员外郎中，监军京口。明年，迁兵备副使，
监大将军郑鸿逵、郑彩军，驻金山。五月朔，擢右佥都
御史，巡抚其地，还驻京口。兵溃，走苏州。大兵破南京”，
文骢遂走处州。时唐王已自立于福州矣，文骢奉表
称贺。鸿逵又数荐，乃拜兵部右侍郎，提督军务，令图
南京。明年，衢州告急，王令文骢援衢。文骢不能御，退
至浦城，为追骑所获，不降被戮。